ET Euroopa Liidu Teataja C 86/212

Nõukogu põhjendused: nõukogu esimese lugemise sisukoht (EL) nr 4/2016 eesmärgiga võtta vastu Euroopa Parlamendi ja nõukogu määrus loomataudide kohta ning teatavate loomatervist käsitlevate õigusaktide muutmise ja kehtetuks tunnistamise kohta („loomatervise määrus”)

(2016/C 086/02)

I. SISSEJUHATUS

1. Komisjon esitas 6. mail 2013 ELi toimimise lepingu artikli 43 lõikele 2, artikli 114 lõikele 3 ja artikli 168 lõike 4 punktile b tugineva eespool nimetatud ettepaneku.

2. Euroopa Parlament võttis oma esimese lugemise seisukoha vastu 15. aprillil 2014. Euroopa Majandus- ja Sotsiaalkomitee võttis oma arvamuse vastu 10. detsembril 2013. Regioonide Komitee otsustas arvamust mitte esitada.

3. Veterinaarekspertide töörühm (loomatervis), juhtivate veterinaarametnike töörühm ja põllumajandusnõunike/-atašeede töörühm vaatasid ettepaneku eri eesistujariikide ajal läbi 36 korral.

4. Coreper I leppis 17. detsembril 2014 kokku esialgsetes läbirääkimisvolitustes ja seejärel muudeti seda 24. aprillil 2015. Läti eesistumise ajal peeti viis kolmepoolset kohtumist Euroopa Parlamendiga. 1. juunil 2015 toimunud viiendal kolmepoolsel kohtumisel saavutati kaasseadusandjate vahel esialgne kokkulepe kompromissteksti suhtes, eesmärgiga saavutada varane teise lugemise kokkulepe. Euroopa Parlamendi põllumajanduse ja maaelu arengu komisjon kinnitas 17. juunil 2015 kompromissteksti suhtes saavutatud kokkuleppe ning kõnealuse komisjoni esimees saatis alaliste esindajate komitee eesistujale kirja, milles märkis, et kui nõukogu võtab kooskõlas eespool nimetatud kompromissiga vastu oma esimese lugemise seisukoha, soovitab ta täiskogul võtta nõukogu seisukoht parlamendi teisel lugemisel muudatusteta vastu (1).

5. Nõukogu saavutas 14. septembril 2015 kompromissteksti suhtes poliitilise kokkuleppe.

II. EESMÄRK

Määruse üldeesmärk on tagada liidus looma- ja rahvatervise kõrged standardid. Määruse eesmärk on ellu rakendada loomatervishoiustrateegiat käsitlevas komisjoni teatises (2) esitatud kohustusi ja arusaamu, sealhulgas põhimõtet „üks tervis”, ning tugevdada liidu ühist loomatervise alast poliitikat loomatervist käsitleva ühtse, lihtsustatud ja paindliku reguleeriva raamistiku abil.

III. NÕUKOGU ESIMESE LUGEMISE SEISUKOHA ANALÜÜS

1. Üldist

Kompromisstekst, mille suhtes saavutati nõukogu poliitiline kokkulepe, kajastab täies ulatuses kaasseadusandjate vahel saavutatud kompromissi. Selles on säilitatud komisjoni ettepaneku eesmärgid ning samas on võetud arvesse ka Euroopa Parlamendi esimesel lugemisel vastu võetud kõige olulisemaid muudatusettepanekuid.

2. Peamised küsimused

a) Delegeeritud volitused ja rakendamisvolitused

Kavandatav akt kujutab endast raammäärust, millega antakse komisjonile volitused määrata kindlaks paljud selle üksikasjad delegeeritud volituste ja/või rakendusaktide teel. Nõukogus toimunud läbivaatamiste käigus uuriti komisjoni kavandatavaid volitusi erilise tähelepanuga. Nõukogu ei seadnud raammääruse põhimõtet vaidluse alla ega soovinud seda muuta, kuid paljud artiklid sõnastati ümber nii, et komisjoni volitusi paremini määratleda. Mitmel juhul lisati alusakti olulisi elemente.

Nõukogu määras täiendavalt kindlaks mitmed peamised delegeeritud õigusaktid ja rakendusaktid, ilma milleta ei saaks määrust nõuetekohaselt kohaldada. Selleks et liikmesriigid ja ettevõtjad saaksid uute eeskirjadega nõuetekohaselt kohaneda, nõudis nõukogu, et komisjon võtaks kõnealused aktid vastu kõige hiljem 24 kuud enne määruse kohaldamise kuupäeva.

b) Loomataudide loetelu

Komisjoni ettepaneku kohaselt võetakse rakendusakti teel vastu loetelu loomataudidest, mille suhtes kohaldatakse määruses sätestatud konkreetseid taudiennetuse ja -tõrje eeskirju („loetellu kantud loomataudid”).

Pärast üksikasjalikku arutelu ja Euroopa Parlamendi tungivat taotlust nõustus nõukogu, et loetelu tuleks vastu võtta määruse lisa kujul, välja arvatud viie taudi puhul, mida peeti loetellu kandmise tingimustele vastavaks vastuväiteid mitte põhjustaval moel, kuna need olid juba määruse asjakohases artiklis selgelt nimetatud.

Samuti tõhustas nõukogu alusakti kantud tingimusi lisas toodud taudide loetelu läbivaatamiseks ning leppis kokku, et komisjon peaks loetelu kõnealuste kriteeriumite kohaselt muutma (delegeeritud õigusaktide teel) hiljemalt 24 kuud enne määruse kohaldamise kuupäeva.

Lisas toodud esialgsesse loetellu on kantud ka need taudid, mille likvideerimis-, tõrje- ja seireprogramme või erakorralisi meetmeid võib määruse (EL) nr 652/2014 kohaselt ELi vahenditest kaasrahastada, välja arvatud eespool nimetatud artiklisse kantud viie taudi puhul.

c) Loetellu kantud taudide kategoriseerimise kriteeriumid

Nõukogu nõustus komisjoniga, et loetellu kantud taudide kategoriseerimist (näiteks taudiennetuse ja -tõrje eeskirjade kohaldamist iga taudi puhul) võib teostada rakendusaktide kaudu komisjon. Kategoriseerimise protsessi prognoositavuse ja läbipaistvuse parandamise nimel lisas nõukogu kavandatavatesse kriteeriumitesse rohkem üksikasju, lisas uusi kriteeriume ja muutis need kriteeriumid siduvaks. Samuti nõustus nõukogu, et kategoriseerimise kriteeriume peaks olema võimalik muuta üksnes seadusandliku tavamenetluse korras.

d) Lemmikloomade mittekaubanduslik liikumine

Määruses (EL) nr 576/2013 sätestatakse lihtsustatud menetlus lemmikloomade liikumise suhtes, kui kõnealuse määruse kohaselt on tegemist mittekaubandusliku liikumisega. Komisjoni ettepanekuga oleks see määrus kehtetuks tunnistatud ning määruse sätted oleks rakendusaktide ja delegeeritud õigusaktide kaudu integreeritud loomatervise määrusesse, kuigi nimetatud määrus võeti vastu alles hiljuti. Kõnealuse määruse eeskirjade stabiilsuse tagamiseks leppis nõukogu kokku, et kuigi määrus (EL) nr 576/2013 tuleks loomatervise määrusega kehtetuks tunnistada, jätkatakse selle kohaldamist kümne aasta jooksul. Samuti lisas nõukogu suurema osa selle elementidest ka alusakti.

IV. KOKKUVÕTE

Nõukogu esimese lugemise seisukoht kajastab täielikult kahe kaasseadusandja vahel saavutatud kokkulepet, mida kinnitati Euroopa Parlamendi põllumajanduse ja maaelu arengu komisjoni esimehe 17. juuni 2015. aasta kirjas alaliste esindajate komitee eesistujale (Coreper I). Seejärel kinnitati kõnealune seisukoht poliitilise kokkuleppe vastuvõtmisega 14. septembril 2015.

(1) Pärast teksti õiguskeelelist viimistlemist.

(2) Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa Liidu uus loomatervishoiustrateegia aastateks 2007–2013: „Haiguste ennetamine on parem kui ravi”” (13292/07 – KOM(2007) 539 lõplik).